1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 14
Óh lheueh nyan TUHAN meufeureuman ubak Nabi Musa,
2 "Gata yue kheueh ubak ureuëng Israel mangat jigisa dan jipeudong khimah dikeue banda Pi-Hahirot, lamkawan banda Migdol dan Laôt Geulagah, toe ngon banda Baal-Zefon.
3 Raja nanggroe Meusé jipike bahwa ureuëng Israel nyan teungoh meucawo-cawo lam nanggroe nyoe dan teungoh sisat lam padang pasi.
4 Ulôn teuma Lôn peujeuet raja nyan teutab kreueh ulée akhéjih raja nyan teutab jipeulet gata. Teuma di Ulôn laju Lôn tunyok keukuasaan Lôn ateueh raja Meusé dan sidadu jih nyan, dan awaknyan teuma jiteupeue bahwa Ulôn kheueh TUHAN." Dan di ureuëng Israel laju jipeubuet lagée nyang ka geupeurintah lé TUHAN ubak awaknyan.
5 Watée raja Meusé jideungoe bahwa bansa Israel ka jiplueng, raja nyan ngon peujabat-peujabat jih meunyeusai that laju jipeugah, "Peue nyang harôh tapeubuet? Keupeue tapeubiyeu ureuëng Israel nyan jijak sampoe geutanyoe ka hana le namiet?"
6 Dan raja pih laju jipeusiab geuritan prang dan sipa-i jih.
7 Raja nyan laju jibeurangkat ngon banmandum geuritan prang jih, jitamong keunan nam reutoh boh geuritan istimewa, nyang jigiduek lé mandum peuwira raja.
8 Biet-biet that, TUHAN geupeujeuet raja nyan teutab kreueh ulée, sampoe raja nyan laju jipeucrok ureuëng Israel nyang teungoh jijak jitinggai nanggroe nyan dimiyueb lindongan TUHAN
9 Sidadu Meusé deungon banmandum guda, geuritan dan nyang ba geuritan nyan laju jipeulet ureuëng Israel, akhé jih laju meurumpok awaknyan bak teumpat ureuëng Israel jipeudong khimah bak binéh panté laôt to ngon Pi-Hahirot.
10 Watée jingieng lé ureuëng Israel raja dan sidadu Meusé teungoh jijak ubak jih, awaknyan teumakot lumpah na dan laju jikliek jimeuhôi TUHAN jilakée tulông.
11 Jipeugah lé awaknyan ubak Nabi Musa, "Peu kheueh di nanggroe Meusé hana lampôh jrat, sampoe droeneueh neuba kamoe mangat maté bak teumpat nyoe? Ngieng kheueh, akibat peue nyang ka droeneueh peubuet!
12 Yoh masa ilée di nanggroe Meusé ka lheueh kamoe peugah bahwa hainyan teuma teujadi! Kamoe ka kamoe paksa mangat droeneueh bék neupeukaru kamoe, teuma teutab neupeubiyeu kamoe jeuet keu namiet di nanggroe Meusé. Leubeh gét jeuet keu namiet di nanggroe Meusé nibak maté lam padang pasi nyoe!"
13 Geujaweueb lé Nabi Musa, "Bék yo teuh! Meuteuen kheueh! Gata takalon keudroe peue nyang teuma geupeubuet lé TUHAN keu geupeuseulamat gata. Ureuëng Meusé nyang na gata ngieng nibak saát nyoe, hana teuma gata ngieng le.
14 TUHAN teuma geumeujuang keu gata, dan gata hana peureulée gata peubuet sapeue."
15 Feureuman TUHAN ubak Nabi Musa, "Pakon gata kliek talakée tulông? Neuyue kheueh laju ubak ureuëng Israel mangat jijak laju!
16 Beuôt tungkat gata dan seupôt laju ateueh ié laôt. Dan ié laôt nyan teuma teuplah meuweuk dua dan ureuëng Israel jeuet jijak jijeumeurang laôt deungon cara jijak ateueh tanoh nyang tho.
17 Ureuëng Meusé teuma Lôn peujeuet teutab kreueh ulée sampoe hana jipiôh jitiyeub ureuëng Israel, dan Ulôn teuma Lôn tunyok keukuasaan Lôn ateueh raja Meusé, pasokan jih, geuritan-geuritan meunan cit ngon supe nyang ba geuritan nyan.
18 Teuma ureuëng Meusé jiteupeue bahwa Ulôn kheueh TUHAN."
19 Dan malaikat Allah, nyang na dikeue ureuëng Israel, laju geuminah u bagian likot. Deungon lagée nyan taméh awan pih laju jiminah sampoe u teungoh-teungoh
20 lamkawan pasokan Meusé ngon pasokan Israel. Awan nyan laju jipeuteuka seupôt akhé jih simalam beungoh mandua pasokan nyan sabe-sabe hana jeuet jipeutoe.
21 Dan Nabi Musa laju geusunyueng jaroe geuh ateueh ié laôt, dan TUHAN laju geupeutreun angén timu jipoet nyang kancang lumpah na sampoe ié laôt nyan laju jisurot. Simalam beungoh angén nyan jipoet, akhé jih laôt nyan laju meu-ubah jeuet keutanoh tho.
22 ">
22 Ié laôt nyan laju teuweuek dua, dan watée ureuëng Israel jijeumeurang laôt, awaknyan jijak ateueh tanoh nyang tho, dan ié nyang na blaih wie ngon blaih uneuen awaknyan deuh jih lagée bintéh beuton.
23 Di ureuëng Meusé deungon banmandum guda, geuritan dan supe nyang ba geuritan nyan laju jipeulet dan jiseutôt ureuëng Israel sampoe trok u teungoh laôt.
24 Watée karab beungoh TUHAN laju geupandang ateueh taméh apui dan taméh awan ubak sidadu Meusé dan laju geukaru kawak-kawok hana meuteuntée.
25 Ruda-ruda geuritan awaknyan laju geupeuteun sampoe hana jeuet le jijak, akhé jih ngon kaáh keuéuh jipaksa laju ukeue. Jipeugah lé ureuëng Meusé, "TUHAN geumeujuang keu ureuëng Israel geulawan geutanyoe. Jak geutanyoe taplueng nibak teumpat nyoe!"
26 Feureuman TUHAN ubak Nabi Musa, "Sunuet kheueh jaroe gata ateueh ié laôt, dan ié laôt nyan teuma jigisa lagée sot nyang ka, bubena ureuëng Meusé habéh lham lam laôt raya, meunan cit deungon geuritan dan supe-supe geuritan nyan banmandum wapuk ana."
27 ">
27 Dan Nabi Musa laju geusunyueng ngon geusunuet jaroe geuh ateueh ié laôt nyan, watée nyan uroe pih ka jiteubiet paja, ié laôt nyan laju jiwoe lagée sot teuma. Ureuëng Meusé jiuseuha keuneuk peuseulamat droe, teuma TUHAN laju geupeukaram awaknyan habéh banmandum lam laôt raya.
28 Ié laôt laju jiriwang habéh jitôb bubena geuritan-geuritan, ureuëng-ureuëng supe geuritan, dan banmandum tantra Meusé nyang peulet ureuëng Israel u teungoh laôt, akhé jih awaknyan banmandum maté.
29 Teuma watée ureuëng Israel jijeumeurang laôt, awaknyan teutab jijak ateueh tanoh nyang tho, dan ié ka jeuet keu bintéh blaih wie ngon blaih uneuen awaknyan.
30 Bak uroe nyan TUHAN geupeuseulamat bansa Israel watée jiseurang lé bansa Meusé, dan laju geukalon manyét-manyét ureuëng Meusé habéh teutiek-tiek bak binéh panté.
31 Watée ureuëng Israel jikalon pakriban TUHAN deungon kuasa Gobnyan nyang rayeuk geupeutaloe ureuëng Meusé, awaknyan hireuen lumpah na akhéjih laju jimeuiman ubak Gobnyan dan ubak Nabi Musa, hamba Gobnyan nyan.
Wordproject® is a registered name of the International Biblical Association, a non-profit organization registered in Macau, China.